CELEX: 32014R0335
Language: ro
Date: 2014-03-11 00:00:00
Title: Regulamentul (UE) nr. 335/2014 al Parlamentului European și al Consiliului din 11 martie 2014 de modificare a Regulamentului (CE) nr. 1198/2006 al Consiliului privind Fondul european pentru pescuit în ceea ce privește anumite dispoziții referitoare la gestiunea financiară pentru anumite state membre care se confruntă cu dificultăți grave sau sunt amenințate de astfel de dificultăți cu privire la stabilitatea lor financiară

5.4.2014   
            
            
               RO
            
            
               Jurnalul Oficial al Uniunii Europene
            
            
               L 103/33
            
         REGULAMENTUL (UE) NR. 335/2014 AL PARLAMENTULUI EUROPEAN ȘI AL CONSILIULUI
   din 11 martie 2014
   de modificare a Regulamentului (CE) nr. 1198/2006 al Consiliului privind Fondul european pentru pescuit în ceea ce privește anumite dispoziții referitoare la gestiunea financiară pentru anumite state membre care se confruntă cu dificultăți grave sau sunt amenințate de astfel de dificultăți cu privire la stabilitatea lor financiară
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 alineatul (2),
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Comitetului Economic și Social European (1),
   hotărând în conformitate cu procedura legislativă ordinară (2),
   întrucât:
   
               (1)
            
            
               Criza financiară mondială fără precedent și încetinirea creșterii economice au adus prejudicii grave creșterii economice și stabilității financiare și au deteriorat puternic condițiile economice și financiare în mai multe state membre. În mod special, anumite state membre se confruntă cu dificultăți grave sau sunt amenințate de astfel de dificultăți. În special, acestea se confruntă cu probleme legate de creșterea economică și stabilitatea financiară și cu o deteriorare a situației deficitului și a datoriei.
            
         
               (2)
            
            
               Au fost luate măsuri importante în temeiul articolului 122 alineatul (2), articolului 136 și articolului 143 din Tratatul privind Funcționarea Uniunii Europene, pentru a contracara efectele negative ale crizei. Cu toate acestea, presiunea asupra resurselor financiare naționale crește și este nevoie să fie luate măsuri adecvate pentru a o atenua prin utilizarea optimă și la maximum a finanțării din Fondul european pentru pescuit, instituit prin Regulamentul (CE) nr. 1198/2006 al Consiliului (3).
            
         
               (3)
            
            
               Pentru a facilita gestionarea finanțării din partea Uniunii, pentru a sprijini accelerarea investițiilor în statele membre și în regiuni, precum și pentru a îmbunătăți disponibilitatea de finanțare a economiei, Regulamentul (CE) nr. 1198/2006 a fost modificat prin Regulamentul (UE) nr. 387/2012 al Parlamentului European și al Consiliului (4). Această modificare a permis majorarea plăților intermediare și finale din Fondul european pentru pescuit cu o sumă echivalentă a 10 puncte procentuale peste rata actuală de cofinanțare pentru fiecare axă prioritară pentru statele membre care se confruntă cu dificultăți grave în ceea ce privește stabilitatea lor financiară și care solicită să beneficieze de această măsură.
            
         
               (4)
            
            
               Regulamentul (CE) nr. 1198/2006 prevede aplicarea acestui procent de cofinanțare mărit până la 31 decembrie 2013. Cu toate acestea, deoarece anumite state membre se confruntă în continuare cu dificultăți majore în ceea ce privește stabilitatea financiară, aplicarea ratei de cofinanțare majorate nu ar trebui să se limiteze la sfârșitul anului 2013.
            
         
               (5)
            
            
               Statele membre care primesc ajutor financiar ar trebui totodată să beneficieze de creșterea ratei de cofinanțare până la sfârșitul perioadei de eligibilitate și ar trebui să fie în măsură să o solicite în cererile de plată a soldului final, chiar dacă asistența financiară a încetat.
            
         
               (6)
            
            
               Prin urmare, Regulamentul (CE) nr. 1198/2006 ar trebui modificat în consecință.
            
         
               (7)
            
            
               Având în vedere natura fără precedent a crizei, este necesară adoptarea rapidă de măsuri de sprijin. Prin urmare, este necesar ca prezentul regulament să intre în vigoare la data publicării în Jurnalul Oficial al Uniunii Europene,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 1198/2006 se modifică după cum urmează:
   
               1.
            
            
               La articolul 76 alineatul (3), teza introductivă se înlocuiește cu următorul text:
               „(3)   Prin derogare de la articolul 53 alineatul (3), la cererea unui stat membru, plățile intermediare se majorează cu o sumă echivalentă cu 10 puncte procentuale în plus față de rata de cofinanțare aplicabilă fiecărei axe prioritare, până la un plafon de 100 %, care se aplică valorii cheltuielilor publice eligibile recent declarate în fiecare declarație de cheltuieli certificată depusă, dacă statul membru îndeplinește, la 31 decembrie 2013 sau ulterior, una dintre următoarele condiții:”.
            
         
               2.
            
            
               La articolul 77, alineatul (2) se înlocuiește cu următorul text:
               „(2)   Prin derogare de la articolul 53 alineatul (3), la cererea unui stat membru, plățile soldului final se majorează cu o sumă echivalentă cu 10 puncte procentuale în plus față de rata de cofinanțare aplicabilă fiecărei axe prioritare, până la un plafon de 100 %, care se aplică valorii cheltuielilor publice eligibile recent declarate în fiecare declarație de cheltuieli certificată depusă, dacă statul membru îndeplinește, la 31 decembrie 2013 sau ulterior, una dintre condițiile prevăzute la articolul 76 alineatul (3) literele (a), (b) și (c).”
            
         
               3.
            
            
               Articolul 77a se modifică după cum urmează:
               
                           (a)
                        
                        
                           alineatul (2) se înlocuiește cu următorul text:
                           
                                       „(2)
                                    
                                    
                                       Derogarea menționată la articolul 76 alineatul (3) și articolul 77 alineatul (2) este acordată de către Comisie la cererea scrisă a unui stat membru care îndeplinește una dintre condițiile prevăzute la articolul 76 alineatul (3) literele (a), (b) și (c).”;
                                    
                                 
                     
                           (b)
                        
                        
                           alineatul (5) se elimină.
                        
                     
         Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   Se aplică de la 1 ianuarie 2014.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Strasbourg, 11 martie 2014.
      
         
            Pentru Parlamentul European
         
         
            Președintele
         
         M. SCHULZ
      
      
         
            Pentru Consiliu
         
         
            Președintele
         
         D. KOURKOULAS
      
   
   
      (1)  JO C 341, 21.11.2013, p. 75.
   
      (2)  Poziția Parlamentului European din 25 februarie 2014 (nepublicată încă în Jurnalul Oficial) și Decizia Consiliului din 11 martie 2014.
   
      (3)  Regulamentul (CE) nr. 1198/2006 al Consiliului din 27 iulie 2006 privind Fondul european pentru pescuit (JO L 223, 15.8.2006, p. 1).
   
      (4)  Regulamentul (UE) nr. 387/2012 al Parlamentului European și al Consiliului din 19 aprilie 2012 de modificare a Regulamentului (CE) nr. 1198/2006 al Consiliului privind Fondul european pentru pescuit, în ceea ce privește anumite dispoziții referitoare la gestiunea financiară pentru anumite state membre afectate sau amenințate de dificultăți grave legate de stabilitatea lor financiară (JO L 129, 16.5.2012, p. 7).